ร้านอาหารชุดแบบญี่ปุ่น โดยเลือกจากเมนูประจำวัน มีข้าว แกงกะหรี่ เครื่องเคียง สลัด ซุปมิโสะ ชาร้อน/เย็นให้บริการ 
เมนูในแต่ละวันจะแตกต่างกันออกไปโดยเริ่มที่ราคา 180 บาท ถ้าเป็นพวกข้าวหน้าปลาดิบหรืออาหารพิเศษประจำวันก็ราคา 200 บาทขึ้นไป เหมาะกับผู้ที่ต้องการความอิ่มและคุ้มค่า และมีเครื่องเคียงที่หลากหลาย โดยล่าสุดทางร้านได้เพิ่มไข่ไก่ออแกนิกดิบให้ตอกกินสดๆเป็นข้าวหน้าไข่ดิบ ถูกใจสายซดโฮกกันไป ถ้ามากลางวันเครื่องเคียงจะมีให้เลือกเยอะ แต่พอมาถึงช่วงเย็นเครื่องเคียงก็จะทำออกมาน้อยลง คิดว่าทางร้านน่าจะกลัวเหลือทิ้งเลยจำกัดการวาง 
ในช่วงกลางวันลูกค้าส่วนใหญ่จะเป็นพนักงานออฟฟิศแนวรีบกินรีบยัดและรีบกลับไปทำงาน ส่วนในช่วงเย็นเราจะเห็นคุณลุงชาวญี่ปุ่นนั่งดื่มเบียร์กันกินไปคุยไปไม่เร่งรีบ คุณแม่ชาวญี่ปุ่นพาลูกๆมานั่งกินข้าว พื้นที่ในร้านมีค่อนข้่างจำกัด และต้องเก็บถาดถ้วยชามรวมถึงทำความสะอาดโต๊ะหลังทานเสร็จ อันนี้เราชอบ ควรตักอาหารแต่พอประมาณและไม่ทานเหลือทิ้งขว้าง

การเดินทาง ลงสถานีรถไฟฟ้าพร้อมพงษ์และเดินมาทางฝั่งสุขุมวิท 33/1 จะเห็นซอยที่อยู่ข้างๆเอ็มควอเทียร์ก่อนถึงซอย 33/1 ให้เดินเข้าซอยนั้นจนเกือบจะสุดห้าง เจอ แยกเลี้ยวซ้าย ช่วงที่เดินระวังรถด้วยเพราะถนนแคบ หรือจะเดินทะลุออกมาจากเอ็มควอเทียร์ก็ได้ โดยทะลุลงมาทางฝั่งซุปเปอร์และเดินเลียบห้างไปจะเจอแยก ให้เดินทะลุไปทางซ้ายเหมือนจะเดินทะลุไปหาฟูจิซุปเปอร์ร้านจะอยู่ทางขวามือ